तर पनि, यस चलचित्रमा ५ वर्षको दौरानमा केवल ३० वर्षको उमेरमा माक्र्स र उनका अनन्य मित्र एवं कमरेड एंगेल्सले संयुक्त रूपमा समाज विज्ञानमा गरेको आविष्कारको परिवेश, उनीहरूले गरेको वर्गसंघर्ष, अन्तर्संघर्ष र वैज्ञानिक प्रयोगलाई जीवन्त रूपमा प्रस्तुत गरिएको छ । भर्खरका युवाहरूले दर्शनको क्षेत्रमा स्थापित जर्मनीलगायतका घगडान दार्शनिक, बेलायतका अर्थशास्त्रीहरूका गलत सिद्धान्त र दृष्टिकोणका विरुद्ध व्यवस्थित र वैज्ञानिक रूपमा तथ्यपरक रूपले गरेको खण्डन मण्डन र नयाँ आविष्कारलाई यहाँ देखाइएको छ । कम्युनिस्ट लिगको सम्मेलनमा प्रतिनिधि चुनिएपछि फ्रेडरिकले दिएको भाषणले यसलाई पुष्टि गर्दछ ।
